Britse amptenare benodig dalk binnekort visums vir SANaledi Pandor, minister van binnelandse sake, het gesê daar gaan moontlik binnekort van diplomate en ander Britse amptenare , wat Suid-Afrika wil besoek, verwag word om vir visums aansoek te doen, berig EWN. Pandor het Woensdag in antwoord op ŉ geskrewe vraag in die parlementgesê alle Suid-Afrikaners, diplomate en staatsamptenare moet sedert 2009 visums bekom voordat hulle Brittanje kan besoek. “Sedert die Britse regering Suid-Afrika se visumvrye status herroep het weens kommer oor korrupsie, het die departement van binnelandse sake die Suid-Afrikaanse paspoort met nuwe veiligheidseienskappe en ŉ strenger uitreikingproses herontwerp,” het Pandor bygevoeg. Die Britse regering het egter sedertdien nog nie hul spesifikasies verander nie. Volgens Isabel Potgieter, adjunkhoof van kommunikasie van die Britse hoë kommissaris in Suid-Afrika, word dié kwessie bespreek. “Ons is gereeld in gesprek met Suid-Afrika rakende die betrokke kwessie en dit bly ŉ prioriteit vir Brittanje en Suid-Afrika om ons grense te beskerm,” het Potgieter gesê. Pandor het in Mei in die parlement gesê die regering oorweeg ŉ voorstel dat alle besoekers van Brittanje aansoek moet doen vir visums alvorens hulle die land mag besoek. – EWN